POLITEHNICA București și Bosch inaugurează laboratorul „Software Defined Vehicles”, pentru formarea viitorilor inginerilor

Universitatea Națională de Știință și Tehnologie POLITEHNICA București și Grupul Bosch România au inaugurat vineri, 6 februarie 2026, laboratorul Software Defined Vehicles, un spațiu educațional și de cercetare dedicat dezvoltării sistemelor software pentru vehicule inteligente și conducere autonomă.

Laboratorul a fost realizat cu sprijinul companiei Bosch și face parte din infrastructura Departamentului de Automatică și Informatică Industrială al Facultății de Automatică și Calculatoare.

Evenimentul de inaugurare a reunit conducerea universității, cadre didactice, studenți și reprezentanți ai companiei Bosch, marcând un nou pas în consolidarea parteneriatului dintre mediul academic și industrie într-un domeniu strategic pentru economia digitală: mobilitatea inteligentă.

Software-ul redefinește industria auto

Conceptul de Software Defined Vehicles (SDV) transformă fundamental industria auto: vehiculul nu mai este definit exclusiv de componentele hardware, ci de software-ul care gestionează funcționarea, siguranța și conectivitatea acestuia.

Soluțiile dezvoltate la nivel global includ computere centrale de bord care înlocuiesc zeci de unități electronice de control, platforme middleware care fac legătura între hardware și aplicații, precum și sisteme avansate de securitate cibernetică pentru protejarea vehiculelor conectate.

În acest context, România joacă un rol strategic în rețeaua globală Bosch, prin Centrul de Inginerie Bosch din Cluj, unde se dezvoltă algoritmi pentru conducere autonomă și soluții software pentru Smart Mobility.

Un laborator pentru toate nivelurile de studiu

Laboratorul Bosch – Software Defined Vehicles este dotat cu echipamente de calcul performante și simulator în timp real, oferind un cadru de lucru apropiat de standardele industriei auto globale.

Acesta va fi utilizat de studenții programelor de licență, masterat și doctorat. Activitățile desfășurate în laborator vor include analiza și sinteza sistemelor informatice industriale, tehnici de inteligență artificială, proiectare software în timp real, testare și asigurarea calității, securitate cibernetică și soluții pentru conducere autonomă și mentenanță predictive.

Rectorul universității, Mihnea Costoiu, a subliniat importanța strategică a investiției: „Inaugurarea acestui laborator reprezintă o investiție în viitorul mobilității inteligente și în capacitatea României de a forma ingineri care contribuie la tehnologii globale. Parteneriatul cu Bosch confirmă că POLITEHNICA București este un actor relevant în ecosistemul european al inovației.”

Laboratorul va susține proiecte de diplomă, disertație și doctorat, contribuind la alinierea formării academice cu cerințele actuale ale angajatorilor din domeniul tehnologiilor avansate.

„Acest laborator reprezintă mai mult decât o investiție în tehnologie de vârf; este un angajament ferm față de viitorul mobilității inteligente și față de formarea noii generații de ingineri. Prin integrarea expertizei Bosch în curricula universitară și prin facilitarea accesului studenților la echipamente și proiecte concrete, ne propunem să creăm o punte solidă între mediul academic și exigențele industriei. Continuăm astfel să consolidăm rolul nostru de angajator strategic și promotor al inovației, contribuind decisiv la dezvoltarea unui ecosistem tehnologic robust în România,” a declarat Dan Lazărescu, director general Robert Bosch SRL și reprezentantul Grupului Bosch în România.

Prin acest proiect, POLITEHNICA București își consolidează poziția de hub tehnologic regional, atrăgând parteneri globali care investesc în dezvoltarea comunității locale și în pregătirea viitorilor specialiști. Cu o tradiție de peste 200 de ani, Universitatea Națională de Știință și Tehnologie POLITEHNICA București este cea mai mare universitate din România. Prin programe de cercetare de vârf, parteneriate strategice cu mediul privat și cu autoritățile publice, dar și prin formarea generațiilor de ingineri și specialiști, POLITEHNICA București joacă un rol esențial în dezvoltarea economică și tehnologică a României.